
	Παρουσίαση του βιβλίου
του Αθανασίου (Θάσου) Κ. Σοφοκλέους 

ΧΡΟΝΙΑ ΟΔΥΝΗΣ
Το χρονικό ενός ισοβίτη της ΕΟΚΑ στις φυλακές της Αγγλίας

στο Σπίτι της Κύπρου

Κατάμεστη ήταν η αίθουσα λόγου του Σπιτιού της Κύπρου, τη Δευτέρα 30 Μαΐου 2016, κατά την παρουσίαση του βιβλίου του τιμημένου Αγωνιστή του Απελευθερωτικού Αγώνα της Κύπρου, Προέδρου των Συνδέσμων Αγωνιστών ΕΟΚΑ 1955-1959, κ. Θάσου Σοφοκλέους, με τίτλο ΧΡΟΝΙΑ ΟΔΥΝΗΣ. Το χρονικό ενός ισοβίτη της ΕΟΚΑ στις φυλακές της Αγγλίας.
Στο νέο αυτό βιβλίο του, κατάθεση ψυχής και προσωπικών εμπειριών, ο κ. Σοφοκλέους στοιχειοθετεί, με άμεσο, αυτοβιογραφικό λόγο, το χρονικό ενός ισοβίτη της ΕΟΚΑ στις φυλακές της Αγγλίας, καταγράφοντας τους 29 πέτρινους μήνες της φυλάκισης του, αλλά και την περίοδο της αναγκαστικής παραμονής του στην Ρόδο και την Αθήνα, πριν του επιτραπεί να επιστρέψει στην Κύπρο. Η συγκλονιστική αφήγησή του περιγράφει γλαφυρά τη σύλληψη, τις ανακρίσεις και τα βασανιστήρια που υπέστη ο ίδιος και οι συναγωνιστές του, αλλά και την καθημερινότητα της φυλακής, την προσωπική αντίσταση και την προσπάθεια για τη διατήρηση υψηλού ηθικού και αγωνιστικού φρονήματος.
Τον συγγραφέα καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου. Χαιρετισμό στην εκδήλωση απηύθυναν, ο Πρέσβης της Κυπριακής Δημοκρατίας κ. Κυριάκος Κενεβέζος και ο Ακαδημαϊκός, τ. Πρόεδρος της Ακαδημίας Αθηνών κ. Γεώργιος Κοντόπουλος.
Ο Θάσος Σοφοκλέους, όπως επεσήμανε  στον χαιρετισμό του ο κ. Κενεβέζος, δεν αποτελεί, απλώς,  ένα κομμάτι της ιστορίας της Κύπρου και του Ελληνισμού, αλλά ένα κομμάτι που διαμόρφωσε την ιστορία του Κυπριακού Ελληνισμού και αυτό από μόνο του τον καθιστά, όσο ταπεινός και σεμνός κι αν είναι, μια ιστορική και εξέχουσα μορφή για το χθες το σήμερα και το αύριο. Υπήρξε, όπως ανέφερε κατά τον δικό του χαιρετισμό, ο κ. Κοντόπουλος ένας από τους πιο σημαντικούς αγωνιστές της ΕΟΚΑ που προσέφερε πολλά για την ελευθερία της Κύπρου. Η ιστορία του, συνέχισε, μας συγκινεί και θα είναι ένα παράδειγμα θάρρους, πίστης  και γενναιότητας για τις νέες γενιές και εύχομαι οι νέες γενιές να μεγαλώσουν με τέτοια παραδείγματα και να κρατήσουν ψηλά το φρόνημα της ελευθερίας, την αγάπη και την πίστη στην πατρίδα και στον Θεό.
Για το βιβλίο μίλησε ο Αν. Καθηγητής Σύγχρονης Ελληνικής Ιστορίας του Τμήματος Ιστορίας και Αρχαιολογίας του Πανεπιστημίου Κύπρου κ. Πέτρος Παπαπολυβίου, ο οποίος το χαρακτήρισε ως μια σημαντική συμβολή στην ιστοριογραφία του Αγώνα της ΕΟΚΑ και, ειδικότερα, για τη ζωή των έγκλειστων αγωνιστών στις Αγγλικές και Σκωτσέζικες φυλακές αλλά και μια επιπλέον συνεισφορά του συγγραφέα στην καταγραφή της ιστορίας του Αγώνα και των προσωπικών μικροϊστοριών των Αγωνιστών της.. Όπως επεσήμανε, πολύ σημαντικό είναι το γεγονός ότι, εν πολλοίς, το βιβλίο είναι μια πρωτογενής πηγή, όπως γράφτηκε κατά το 1957-59 και όπως το υποστηρίζουν η πλούσια εικονογράφηση αλλά και τα βρετανικά αρχειακά τεκμήρια τόσο για το σκληρό και επώδυνο κεφάλαιο των απάνθρωπων βασανιστηρίων που υπέστησαν εκατοντάδες Αγωνιστές και Αγωνίστριες αλλά και ο ίδιος ο Θάσος όσο και για το κεφάλαιο της παράτασης της εξορίας των δεκατεσσάρων καταδίκων στην Ελλάδα.
Κατά την αντιφώνησή του, ο συγγραφέας, εμφανώς συγκινημένος, είπε ότι το βιβλίο αυτό στόχο έχει να παρουσιάσει τα βασανιστήρια που υφίσταντο από τους Άγγλους, όσοι είχαν την ατυχία να πέσουν στα χέρια τους και, στη συνέχεια, τη ζωή τους στις Φυλακές, ιδιαίτερα μακριά , στην άχαρη Δύση, στις φυλακές της Αγγλίας. Φωτίζει πολλές άγνωστες πτυχές3, επεξηγεί γεγονότα και δίνει απαντήσεις, Αποκαλύπτει σκοτεινά σημεία και φέρνει στην επιφάνεια ενοχές.
Στο πλαίσιο της εκδήλωσης, που πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου, τραγούδησε ο Κώστας Χατζηχριστοδούλου, με τη συνοδεία του Ζαχαρία Μουζάκη στο πιάνο και του Βασίλη Χατζηλούκα στην κιθάρα,  και προβλήθηκε ταινία μικρού μήκους για τη ζωή, τους αγώνες και το πολυσχιδές έργο του κ. Σοφοκλέους.

